Хрущеврэ Брежневрэ зэдзэкIакIуэхэм зэрадэлэжьар
 - Иджыпсту къэрал унафэщIым и докладыр зэIущIэм и пэ къихуэу зэдзэкIакIуэхэм иратыркъым зыхагъэгъуэзэн папщIэ, - жиIэжт Хрущев дэлэжьа зэдзэкIакIуэ Бреус Евгений. – Совет лъэхъэнэм и зэманым ар Iэмал зимыIэт. Ауэ абы щыгъуэми зи IэщIагъэм фIыуэ хэзыщIыкI зэдзэкIакIуэр тхылъымпIэ напэм еплъ нэхърэ, псалъэм гупсэхуу едэIуэныр нэхъ къищтэрт, апхуэдэу нэхъ ущыуэнутэкъым. Генсек Хрущев Никитэ нэхъ пасэу хуагъэхьэзыра, партым и ЦК-р зыхэплъэжа тхыгъэм куэдрэ къыщытекI щыIэт.
Никитэ, цIыхухэр докладым едаIуэурэ езэшауэ къыщыхъурти, гушыIэ гуэр сытым дежи къыхилъхьэрт. Апхуэдэхэм деж узыпэмыплъа гуэр къэхъурт. Зэгуэр хамэ къэрал къыщыпсалъэу, зэрихьэлу гушыIэ жиIэжащ. Пэшым цIыхуу щIэсыр къэдыхьэшхри, Iэгуауэшхуэ хуаIэтащ. Зыхуэарэзыжу си дежкIэ къеплъэкIри, фIыщIи къысхуищIат, гушыIэр тэмэму зэрызэздзэкIам щхьэкIэ. Ауэ иужькIэ зыкъэзумысыжат. Хрущев Никитэ зэрыгушыIар яжесIэри, пэшым щIэсхэм лIыщхьэм Iэгу хуеуэну селъэIуауэ арат…
Языныкъуэхэм деж Хрущев гушыIэныр къэгъэнауэ, егъэлеяуэ ткIийуэ щыпсалъэ щыIэт. «Зауэ щIыIэр» щекIуэкIым и лъэхъэнэм Москва щыIэ Польшэм и посольствэм капитализмыр щиубырт. И къэпсэлъэныгъэр зэриухар зэдзэкIакIуэм мыпхуэдэу жиIат: «Дэ фэ фыщIэттIэнщ!».
Хамэ къэрал къикIа цIыхухэм жаIэнур ямыщIэжу къэуIэбжьат. Iуэхур зэхагъэкIа нэужь, Хрущев Никитэ жиIар хьэкъ хъуащ: «Дэ фи яужьи дыпсэунущ!».
- Зэгуэрым ди зэдзэкIакIуэ зыбжанэ Хрущев и гъусэу Франджым ягъэкIуат, - жиIэжт Евгений. – Си лэжьэгъу, зэдзэкIакIуэ щIалэ Тарасевич-Скрыльников Александр зэIущIэр щIимыдзэ ипэ псори щызэхуэс пэшым и пэIущIэм деж тест. Хрущев гъуджэм бгъэдыхьэри, зэрызыхуэарэзыжыр и нэгум къищу, Скрыльниковым къыхуеплъэкIри IукIыжащ. Александр и щхьэм мыгъуагъэ хуихьыжащ, ар къызэрыгуэкI дыдэу хуэпати, а сыхьэту жэри ахъшэу иIыгъымкIэ франджы кIэстум лъапIэ къищэхуащ.
ЗэIущIэр щIидзащ. Хрущев, де Голль, нэгъуэщI лIыкIуэхэр щысщ. Абдежым Хрущев Александр зыкъыхуегъазэри жеIэ: «ЩэкIым щелэжь совет промышленностыр, Совет Союзым щекIуэкI псэукIэр ягъэикIэу куэд топсэлъыхь, феплъ къызэрыгуэкI совет зэдзэкIакIуэр зэрыхуэпам!».
Леонид Ильич лейуэ хуэлажьэрт
Брежнев и зэдзэкIакIуэ Суходрев Виктор игу къигъэкIыжырт, генсекым лэжьэгъуэ пIалъэр иуха нэужьи куэдрэ хуэлэжьэн хуей зэрыхъур. Брежневым машинэфIхэр зэрыфIэфIыр ищIэрти, США-м и президент Никсон Ричард Леонид Ильич тыгъэ къыхуищIат «Линкольн-Континенталь» автомашинэ екIур.
- Брежнев си деж къэпсалъэри, машинэ Iэмэпсымэхэр зэрыт каталог къызэрыхуахьар къызжиIащ икIи сыкIуэу сыдэIэпыкъуну къызэлъэIуащ, - жеIэж Суходрев. - ЗыкIи мысэбэп лэжьыгъэм иужь сихьэн хуей хъуащ. Каталогым ит Iэмэпсымэхэр къыхэстхыкIыу, ар зэздзэкIыу сыздэщысым Брежнев и телефоныр къоуэ. Кириленкэ и зыгъэпсэхугъуэ пIалъэр къэсати, зригъэутIыпщыну арат.
Трубкэр трилъхьэжа нэужь, Леонид Ильич хэгупсысыхьауэ жиIащ: «Сытым ещхь си лэжьэгъухэри: хэт зыгъэпсэхуакIуэ кIуэнущ, хэти аращ. Уэ дядя Леня, уизакъуэу щыс, уи щхьэр тебгъэужу».
НЭЩIЭПЫДЖЭ Замирэ.
